
МОТИВИ
към проекта на Закон за изменение на Закона за посевния и посадъчния материал


Предложението за приемане на приложения акт произтича от необходимостта да се уредят последиците от преобразуване на административни структури към министъра на земеделието и храните и промяна в тяхното наименование.
Законопроектът е разработен в съответствие с политиката на Министерския съвет за повишаване ефективността в държавната администрация, оптимизиране на административните структури и подобряване на качеството на провежданите публични политики, като предлаганите с проекта нормативни промени са етап от изпълнението на посочената политика на правителството.
С Постановление на Министерския съвет за преобразуване на административни структури към министъра на земеделието и храните и за приемане на Устройствен правилник на Изпълнителната агенция по селекция и репродукция в земеделието Изпълнителна агенция по  селекция и репродукция в животновъдството (ИАСРЖ) се влива в Изпълнителната агенция по сортоизпитване, апробация и семеконтрол (ИАСАС), и последната се преименува в Изпълнителна агенция по  селекция и репродукция в земеделието (ИАСРЗ) в резултата на оптимизация на структурите в системата на Министерството на земеделието и храните, намаляване на разходите за персонал и по-ефективно  съхранение на генетичните ресурси в растениевъдството и животновъдството и подобряване на официалния контрол.
Със Закона за изменение и допълнение на Закона за посевния и посадъчния материал се изменят Закона за ветеринарномедицинската дейност, Закона за животновъдството, Закона за пчеларството, Закона за маслодайната роза, Закона за закрила на новите сортове растения и породи животни, Закона за генетично модифицираните организми и Закона за изменение и допълнение на Закона за подпомагане на земеделските производители (обн., ДВ, бр. 88 от 2026 г.) като навсякъде думите Изпълнителна агенция по селекция и репродукция в животновъдството или абревиатурата ИАСРЖ, съответно Изпълнителната агенция по сортоизпитване, апробация и семеконтрол или абревиатурата ИАСАС се заменят с Изпълнителна агенция по селекция и репродукция в земеделието или абревиатурата ИАСРЗ.
В Закона за животновъдството поради смяната на наименованието на ИАСРЖ и прехвърлянето на функции към ИАСРЗ се прецизират функциите на Националният съвет по генетични ресурси, за да разработва и предлага на министъра на земеделието и храните за утвърждаване годишни програми за геномна оценка. Допълнително се създава легална дефиниция за геномна оценка на разплодните животни, тъй като същата е важен и все по-широко разпространяван метод, особено в световната селекция, при определянето на тяхната развъдна стойност.

